Carina Christensen (KF), 2008-05-13:
Jeg vil gerne takke for den overordnet positive modtagelse af det her lovforslag, og jeg er særlig glad for, at partierne meget bredt generelt kan se perspektiverne i en sammenlægning af Post Danmark A/S og Posten AB.
Det fremgår også af de høringssvar, der er kommet ind.
Sammenlægningen skal ikke mindst ses i lyset af de udfordringer, som de gamle postvæsener står over for i de kommende år, og jeg tror, at en sammenlægning vil medvirke til at sikre, at Post Danmark også fremover vil kunne levere posttjenester til hele Danmark på rimelige vilkår for borgere og erhvervsliv.
Så vil jeg også gerne igen meget kraftigt understrege, at de politiske drøftelser om en liberalisering af postmarkedet foregår uafhængigt af det nærværende forslag.
Der har været en stor debat i forbindelse med flere ordførertaler om liberalisering, men det foregår altså uafhængigt af det her lovforslag.
Dog vil der uanset en fusion være behov for at sikre en økonomisk bæredygtig balance mellem de krav, der stilles til Post Danmark, og de vilkår, under hvilke virksomheden skal løfte opgaverne.
Det er en problemstilling, der skal drøftes og håndteres i forbindelse med de føromtalte drøftelser om liberalisering.
Jeg skal ikke forlænge debatten yderligere, men jeg vil kort kommentere nogle af de ting, der været oppe her i dag.
Først er der spørgsmålet om CVC og et kommende aktiesalg til CVC.
Jeg vil gerne sige lidt om baggrunden.
Da vi i 2005 solgte 22 pct. af aktierne i Post Danmark A/S til CVC, blev CVC stillet i udsigt, at de inden for højst 5 år ville blive tilbudt flere aktier i Post Danmark, og hvis det ikke skulle være muligt, så betingede de sig - alle, der bød dengang, herunder CVC - at de kunne kræve aktierne tilbagekøbt af staten.
Det var jo en aftale, som flere partier støttede op om og også tilsluttede sig her i Folketinget, og det er den aftale, der nu skal erstattes af en ny aktionæraftale, hvor også den svenske stat så kommer til at indgå.
Nu er det sådan, at CVC har givet udtryk for, at de ønsker at investere flere penge i Post Danmark, de ønsker at indgå i fusionen, og det synes jeg er udtryk for, at det går virksomheden godt, og også, at CVC også kan se fordelene ved den forestående fusion, på samme måde som Post Danmark kan det, og som Posten AB også kan det.
Så er der det helt store, afgørende spørgsmål om prisen.
Det er jo noget, der bliver drøftet på nuværende tidspunkt, og der er vi selvfølgelig fuldt ud opmærksomme på, at den pris, som CVC i givet fald skal købe aktier til, skal være kommercielt fornuftig for staten.
Og heri indgår bl.a. spørgsmålet om de synergier, som en fusion måtte forventes at skabe.
Men netop spørgsmålet om aktieprisen drøftes her og nu indgående med vores juridiske og finansielle rådgivere, som også har til opgave at vurdere, hvad der er et fornuftigt prisniveau.
Så skulle det være slået fast.
Så vil jeg også gerne understrege, at det lovforslag, som vi behandler her i dag, alene indeholder en bemyndigelse til at gennemføre en fusion og til at sælge aktier i Post Danmark.
Men selve aktiesalget og fusionen kan ikke gennemføres uden Finansudvalgets godkendelse.
Det vil altså være sådan, at Finansudvalget også skal tage stilling til de endelige vilkår, og der er det vores hensigt at kunne forelægge den aftale, der ligger med CVC, for Finansudvalget inden tredjebehandlingen af det her lovforslag.
Så har der været drøftet noget omkring en forligskreds.